L-għadd tal-voti biex jiġi stabbilit min ser ikun il-President li jmiss tal-Istati Uniti għadu għaddej fl-4 stati ta' Georgia, Nevada, North Carolina u Pennsylvania. Il-kampanja ta' Joe Biden qalet li sa issa Biden rebaħ iktar voti minn kull kandidat fl-istorja tal-elezzjonijiet presidenzjali fl-Istati Uniti. Mill-140 miljun vot mixħut, Joe Biden kiseb aktar minn 72 miljun. Jekk Joe Biden jirbaħ l-istat ta' Pennsylvania li għandu 20 vot tal-kuleġġ elettorali, jilħaq il-270 vot li għandu bżonn biex jinħatar il-President il-ġdid tal-Istati Uniti. Fi Tweet il-President Trump qal li ser ikun qiegħed jisfida fil-Qorti Suprema dak li qiegħed isejjaħ bħala l-frodi fil-voti. F'numru ta' stati fosthom f'Detroit ġew rappurtati konfrontazzjonijiet bejn il-votanti, fosthom f'Ariżona fejn persuni armati nġabru barra ċ-ċentru tal-għadd tal-voti. "Stop the steal!", and "Count my vote". F'Nevada il-kampanja ta' Trump fetħet kawża, biex tingħaqad mal-Istati ta' Michigan, Pennsylvania u Georgia, fil-kawża biex twaqqaf dawk li sejħet bħala voti illegali. Sadanittant, l-għadd tal-voti għadu għaddej, biex fil-ġranet li ġejjin jsir magħruf minn ser ikun il-President li jmiss tal-Istati Uniti.